เงินจ่อทะลัก8.2หมื่นล.
ผลสำรวจนักวิเคราะห์คาดปี 2554 เงินทุนไหลเข้าอีก 8.2 หมื่นล้านบาท หนุนเป้าดัชนีหุ้นสิ้นปีเฉลี่ย 1,133 จุด แนะภาครัฐจับตาเรื่องเงินบาทแข็งค่า
7 พ.ย. 2553

ผลสำรวจนักวิเคราะห์คาดปี 2554 เงินทุนไหลเข้าอีก 8.2 หมื่นล้านบาท หนุนเป้าดัชนีหุ้นสิ้นปีเฉลี่ย 1,133 จุด แนะภาครัฐจับตาเรื่องเงินบาทแข็งค่า
นายสมบัติ นราวุฒิชัย เลขา ธิการสมาคมนักวิเคราะห์หลักทรัพย์ เปิดเผยผลสำรวจนักวิเคราะห์ทั้งหมด 22 แห่ง ณ วันที่ 5 พ.ย. 2553 คาดว่าดัชนีหุ้นสิ้นปีหน้าเฉลี่ยอยู่ที่ 1,133 จุด ส่วนระดับสูงสุดเฉลี่ยอยู่ที่ 1,201 จุด และต่ำสุด 907 จุด โดยมีบริษัทหลักทรัพย์ (บล.)ฟินันเซีย ไซรัส คาดดัชนีสูงที่สุดคือ 1,300 จุด และ บล.ทรีนีตี้ ให้ต่ำสุดคือ 900 จุด เป้าหมายดัชนีสิ้นปีนี้เฉลี่ยอยู่ที่ 1,038 จุด มี บล.กิมเอ็ง (ประเทศไทย) คาดสูงสุด 1,150 จุด บล.พัฒนสิน มองต่ำสุดที่ 977 จุด 
สำหรับเงินทุนไหลเข้าตลาดหุ้นไทยนั้น นักวิเคราะห์ถึง 64%มองว่า ต่างชาติจะซื้ออีก 5,500 ล้านบาทในปีนี้ หลังจากเข้ามาแล้ว 8 หมื่นล้านบาท
นอกจากนี้ นักวิเคราะห์ถึง 92% คาดเงินต่างชาติยังไหลเข้าตลาดหุ้นเฉลี่ยอีก 8.2 หมื่นล้านบาทในปีหน้า แต่มีนักวิเคราะห์ 2 รายมองต่าง คาดเงินทุนจะไหลออก
“เงินไหลเข้ามาตั้งแต่เดือน ก.ค. ถือเป็นจุดเปลี่ยนของปัจจัยต่างๆ ตั้งแต่ดัชนีหุ้นเริ่มดีดตัวขึ้น ธนาคารแห่งประเทศไทยเริ่มปรับขึ้นดอกเบี้ย เงินบาททยอยแข็งค่า และเฉลี่ยปีนี้แข็งค่าแล้ว 3 บาท” นายสมบัติ กล่าว
ดังนั้น นักวิเคราะห์ให้น้ำหนักถึง 72% ที่แนะให้ภาครัฐจับตาเรื่องปัญหาเงินบาทแข็งค่ามากกว่าเรื่องการ เมือง และน้ำท่วม โดยมองว่าระดับที่เหมาะสมควรอยู่ที่ 30-32 บาทต่อเหรียญสหรัฐ 
หุ้นเด่นที่นักวิเคราะห์แนะนำให้ลงทุนตรงกันหลายสำนักคือ บริษัท บ้านปู (BANPU) ธนาคารกสิกรไทย (KBANK) ธนาคารกรุงไทย (KTB) บริษัท ปูนซิเมนต์ไทย (SCC) บริษัท ปตท.สำรวจและผลิตปิโตรเลียม (PTTEP) และบริษัท ซิโน-ไทย เอ็นจีเนียริ่งแอนด์คอน สตรัคชั่น (STEC) ขณะที่ธนาคารทหารไทย (TMB) และบริษัท ทรู คอร์ปอเรชั่น (TRUE) มีความเสี่ยงจะถูกขาย คาดราคาเต็มหรือเกินมูลค่าแล้ว
นายพิเชษฐ สิทธิอำนวย กรรมการผู้อำนวยการ บล.บัวหลวง กล่าวว่า บริษัทเพิ่งปรับเป้าหมายดัชนีหุ้นปี 2554 เพิ่มเป็น 1,200 จุด จากเดิมคาดไว้ที่ 1,100 จุด แม้ระยะสั้นดัชนีมีโอกาสปรับตัวลงได้ประมาณ 10%
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ กล่าวว่า มองดัชนีหุ้นปี 2554 ไว้ที่ 1,200 จุดจากเม็ดเงินไหลเข้าเอเชียและไทยต่อเนื่อง ซึ่งยังมีส่วนต่างจากดัชนีปัจจุบันประมาณ 12%
“แม้ดัชนีจะขึ้นมามาก แต่ยังมีแรงส่งจากมาตรการของสหรัฐอาจเห็นการขายทำกำไรประมาณ 5-10% ออกมาบ้าง” นายธีรนาถ กล่าว
วันที่ 5 พ.ย.ที่ผ่านมา ตลาดหุ้นสหรัฐพุ่งแรงกว่า 200 จุด ทำให้เอเชียบวกแรงเกือบทุกตลาด ส่วนดัชนีหุ้นไทยขึ้นไปสูงสุดถึง 1,049.54 จุด ก่อนเจอแรงขายฉุดให้ปิดที่จุดต่ำสุดของวัน 1,040.45 จุด บวก 8.84 จุด ด้วยมูลค่าการซื้อขายหนาแน่น 57,629 ล้านบาท มีแรงซื้อสุทธิของต่างชาติถึง 1,868 ล้านบาท 
นพ.กฤชรัตน์ หิรัณยศิริ ประธานกรรมการเอ็มทีเอสโกลด์ แม่ทองสุก กล่าวว่า ราคาทองในตลาดโลกบวกถึง 45 เหรียญสหรัฐ สร้างสถิติใหม่ระดับ 1,383 เหรียญสหรัฐต่อออนซ์ ทำให้ตลาดโกลด์ฟิวเจอร์สมีปริมาณการซื้อขายคึกคักขึ้นกว่า 4,000 สัญญาต่อวัน และตลาดทองคำแท่งก็มีการขายทำกำไรอย่างหนาแน่นหลังราคาเพิ่มขึ้นกว่า 200 บาท